‘โกร่ง’กระทุ้งรัฐบาลโหมลงทุน2.2ล้านล้าน
ดร.โกร่งไม่สน พ.ร.ก.เงินกู้ 3.5 แสนล้านสะดุด พร้อมเร่งลงทุน 2.2 ล้านล้านใน 10 ปี
17 ก.พ. 2555

ดร.โกร่งไม่สน พ.ร.ก.เงินกู้ 3.5 แสนล้านสะดุด พร้อมเร่งลงทุน 2.2 ล้านล้านใน 10 ปี 
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยในงานเสวนาเรื่อง “พลิกโฉมประเทศไทย” ว่า แม้ในเวลานี้ร่าง พ.ร.ก.ให้กระทรวงการ คลังกู้เงิน วงเงิน 3.5 แสนล้านบาท เพื่อฟื้นฟูประเทศหลังประสบอุทกภัย จะอยู่ระหว่างการรอให้ศาลรัฐธรรมนูญวินิจฉัยความถูกต้อง เชื่อว่าการลงทุนจะไม่หยุดลง แม้ พ.ร.ก.อาจจะไม่ผ่านการพิจารณาของศาลรัฐธรรมนูญ 
นายวีรพงษ์ กล่าวว่า ถ้าเงินไม่พอประเทศก็ยังมีทุนสำรองอีกมาก ซึ่งไม่ได้หมายความว่าจะเอาเงินทุนสำรองมาใช้ แต่อาจใช้วิธีการนำเข้าเพื่อมาลงทุนเพิ่มขึ้น ทั้งนี้คาดว่าภายใน 10 ปีข้างหน้ารัฐบาลต้องใช้งบประมาณ 2.2 ล้านล้านบาท เพื่อนำมาลงทุนในการแก้ปัญหาน้ำท่วมระยะยาวและการลงทุนในโครงสร้างพื้นฐาน เช่นการลงทุนท่าเรือน้ำลึก ระบบโทรคมนาคม ลงทุนในการเปลี่ยนระบบรถไฟ ส่วนโครงการรถไฟความเร็วสูงนั้น เป็นโครงการที่รัฐบาลจีนแสดงความสนใจลงทุนในเส้นทางกรุงเทพฯเชียงใหม่ก่อน หากไทยยังไม่มีการลงทุนโครงสร้างพื้นฐานเพิ่มเติม อาจเสียโอกาสในการเปิดประชาคมเศรษฐกิจอาเซียน
นายวีรพงษ์ กล่าวว่า อนาคตของโลกจะอยู่ที่เอเชีย เช่น จีนและอินเดีย บราซิล และรัสเซีย จึงควรให้ความสำคัญกับประเทศอินเดียให้มากขึ้น เพราะที่ผ่านมาเน้นประเทศจีนเป็นส่วนใหญ่ โดยเฉพาะเรื่องการท่องเที่ยว 
นายฉลองภพ สุสังกร์กาญจน์ อดีต รมว.คลัง เปิดเผยว่า ความเสี่ยงการส่งออกในตลาดโลกยังมีสูง และอาจชะลอตัวลงทำให้มีผลต่อการกระตุ้นเศรษฐกิจน้อยลง ขณะที่สัดส่วนการนำเข้าเพื่อส่งออกมีสูงถึง 47% หมายความว่าจะมีเงินหมุนในระบบเศรษฐกิจเพียง 53% จึงเห็นว่ารัฐบาลควรให้ความสำคัญในการลงทุนในช่วง 10 ปีจากนี้ เพื่อเร่งเรื่องการปรับโครงการการผลิตภาคอุตสาหกรรมเช่น พัฒนาระบบโลจิสติกส์เพื่อเชื่อมการค้าไทยไปพม่า จีน และอินเดีย